**UPUTE ZA PROVEDBU DRŽAVNOG NATJECANJA 2018. GODINE**

**U OBRAZOVNOM SEKTORU POLJOPRIVREDA,**

**PREHRANA I VETERINA,**

**U NATJECATELJSKOJ DISCIPLINI**

**VETERINARSKI TEHNIČAR**

Poštovani,

u tijeku su pripreme za Državno natjecanje u obrazovnom sektoru poljoprivreda, prehrana i veterina u školskoj godini 2017./2018., stoga Vam dostavljamo upute za pripremu natjecatelja.

**UPUTE ZA PROVEDBU DRŽAVNIH NATJECANJA**

Državno natjecanje se provodi u skladu s **Uputama** za provedbu smotri radova i natjecanja učenika i učenica srednjih škola Republike Hrvatske u strukovnim disciplinama u 2018. godini i **Vremenikom** smotri radova i natjecanja učenika i učenica srednjih škola Republike Hrvatske u strukovnim disciplinama u 2017./2018. godini Agencije za strukovno obrazovanje i obrazovanje odraslih te Uputama po natjecateljskim disciplinama.

**Državno povjerenstvo** imenuje Agencija za strukovno obrazovanje i obrazovanje odraslih. Povjerenstvo izrađuje Upute i osmišljava zadatak za državno natjecanje kao i elemente i kriterije vrjednovanja.

Škola domaćin Državnog natjecanja u disciplini Veterinarski tehničar je **Srednja škola „Arboretum Opeka“, Marčan.**

Natjecanje će se održati **26. i 27.travnja 2018.**

Tema natjecanja: **PČELARSTVO**

Novo u odnosu na dosadašnja Državna natjecanja u svim natjecateljskim disciplinama je da se učenici natječu samo u praktičnom zadatku, koji je kompleksniji i sadrži više elemenata negoli prijašnjih godina.

- Ove godine učenici neće rješavati pisani zadatak – test znanja.

- U suradnji sa svojim mentorom, tijekom priprema u svojoj školi natjecatelji trebaju izraditi projektni zadatak koji podrazumijeva pripremu za natjecanje (rad mentora s učenikom) te izradu Power-Point prezentacije na temu natjecanja.

Na ovaj način želimo i dalje promicati izvrsnost u području razvoja vještina i kompetencija, podizati svijest o važnosti izvrsnosti i visoke kvalitete strukovnog obrazovanja.

Stoga Vam u daljnjem tekstu, a radi što bolje pripreme navodimo zadatke koji će se zahtijevati od natjecatelja:

Na Državnom natjecanju očekujemo:

* Kratko predstavljanje učenika (natjecatelja) na stranom jeziku kojega uče ili na hrvatskom. Od učenika se očekuje da na hrvatskom ili stranom jeziku (engleskom ili njemačkom) predstavi sebe, iznese temu svoga praktičnog zadatka, od kuda dolazi i slično. Navedeno može biti obuhvaćeno u svega nekoliko rečenica i ne treba trajati duže od 2 -3 minute.

Ovaj zadatak se učenicima prepušta na izbor, odnosno nije obvezan i neće se bodovati.

* Prezentacija učenika – prezentacija planiranja i izrade zadatka putem Power-Point prezentacije (obzirom na različitost poslova u pčelinjaku tijekom godine, učenik može prezentirati radove vezane uz pčelarenje u razdoblju pripreme za natjecanje, može prezentirati proizvodnju meda ili nekog drugog pčelinjeg proizvoda ili sve navedeno).

Ovim putem se ocjenjuju prezentacijske, govorne i druge vještine učenika.

**UPUTE ZA IZRADU POWER POINT PREZENTACIJE:**

Učenik i mentor izrađuju Power-Point prezentaciju u toku pripreme za natjecanje.

Prezentacija treba sadržavati ukupno **10 – 15 slajdova** sa slikama i popratnim tekstom. Prezentacija se izrađuje prema pravilima i standardima izrade prezentacije na standardnom hrvatskom književnom jeziku.

Učenik pred Državnim povjerenstvom prezentira svoj rad koji se ocjenjuje.

Planirano vrijeme izlaganja je **do 8 minuta**. Izlaganju mogu prisustvovati i mentori učenika.

Prezentacija se sastoji od dva dijela:

- Prvi dio prikazuje pripremu učenika za natjecanje – odrađeno u školama ili na terenu (pčelinjaku) gdje je prikazan rad učenika i mentora.

- Drugi dio obrađuje temu natjecanja.

**Power-Point treba sadržavati:**

- Ime i prezime učenika, mentora i škole

- Naziv teme

- Opis i obradu teme

- Posebnosti vezane uz temu i zadatak natjecanja

Prezentaciju je potrebno dostaviti Državnom povjerenstvu do **23. travnja 2018.** na e-mail: dragica.vrgoc@asoo.hr

**TEMA PRAKTIČNOG ZADATKA:**

* 1. Analizirati jedinke pčelinje zajednice
  2. Determinacija cvjetnog meda i određivanjeorganoleptičkih osobina
  3. Prepoznavanje pčelarskog pribora
  4. Priprema šećerne otopine i postavljanje u hranilicu
  5. Slaganje AŽ košnice
  6. Uzimanje uzorka saća

**Pribor potreban za izradu praktičnog zadatka:**

1. Jedinke pčelinje zajednice (mrtve)
2. Različiti uzorci cvjetnog meda
3. Četka, dlijeto, dimilica, kliješta, kotačić, natezač žice, nož za otklapanje, šilo, vilica za otklapanje, satna osnova
4. Voda, šećer, plastična boca, šilo
5. AŽ košnica
6. Saće, skalpel, vrećice
7. Jednokratne rukavice

**Napomena:** Zbog sigurnosti učenika u košnicama neće biti živih pčela.

**Na natjecanje obavezno donijeti:** 1.    ZAŠTITNU OPREMU: bijela zaštitna kuta ( mantil ) 2.    DOKUMENTE: osobna iskaznica ( za učenika i mentora )

**LITERATURA I CJELINE ZA PRIPREMU UČENIKA (za državno natjecanje)**

1. SKRIPTA IZ PČELARSTVA “UZGOJ DOMAĆIH ŽIVOTINJA – PČELE” (3.razred), Heidi Cipriš Madunić, dr.vet.med., Zagreb, 2017./2018.
2. SUVREMENO PČELARSTVO, Z. Laktić, D. Šekulja, Nakladni zavod globus, Zagreb, 2008. (str. 98,99,; 313,314)
3. PČELARSTVO, Belčić i surad., Nakladni zavod znanje, Zagreb, 1990.

(str. 212-216)

1. NN 10/2018 (31.1.2018.), Naredba o mjerama zaštite životinja od zaraznih i nametničkih bolesti i njihovom financiranju u 2018. godini (str. 5,6)
2. https://pcelinaskolica.wordpress.com/radionica/pcelarska-oprema/
3. http://www.pcelarstvo.hr/index.php/radovi/pcelarska-radionica/99-prihrana-pcela

S poštovanjem,

Državno povjerenstvo